Poštovani,

temom ove Katehetske proljetne škole *Antropološko-teološki pristup u nastavi vjeronauka* iznova se vraćamo, ali daleko više i potvrđujemo važnost pitanja: Zašto se teologija bavi i uopće mora baviti pitanjem odgoja i obrazovanja, premda je – načelno gledajući – područje odgoja i obrazovanja šire od naviještanja vjere ili bilo kojeg oblika religijskog, odnosno vjerskog poučavanja? Nije li – unutar teologije – njezina kompetencija uokvirena samo u područje religije ili vjere? Ne postoji li, kako je već Schleiermacher, suutemeljitelj odgojne znanosti, u svojim govorima o pedagogiji tvrdio, odijeljenost u pitanjima vjere od onih u pitanjima odgoja i obrazovanja? S njim bi se i danas, i ne samo neki političari nego i mnogi pedagozi, rado usuglasili. Konačno, ovom Katehetskom proljetnom školom, koliko god nam se čini da je vjeronauk u školi u nekoliko posljednjih destljeća pružio odgovore na mnoga pitanja, iznova potvrđujemo važnost vjerskoga i religijskog odgoja i obrazovanja unutar našega školskog sustava.

Obrazovanje je, analogno teološkom rječniku, događaj, još i više: trajni proces postajanja čovjekom. I premda Biblija nije – kako se to davno mislilo u prosvjetiteljstvu – nauka o odgoju, u njoj je sadržano toliko toga odgojnoga, da u novije vrijeme, s obzirom na katehetske i crkvene dokumente, s pravom govorimo ne samo o pedagogiji vjere nego i o Božjoj pedagogiji. Upravo u njoj nalazimo i odgovor na pitanje ne samo tko je Bog nego i tko je zapravo čovjek. Tako zapravo mnogi stari ciljevi odgoja, koje danas mnogi izbjegavaju kao neki pedagoški konzervativizam, dobivaju u svijetu, u kojemu živimo, novo značenje: vjernost, povjerenje, zahvalnost, napor, pravednost, istina, ljubav… Nova značenja zahtijevaju i novi govor Crkve, novi govor vjeroučitelja, novi jezik u vjeronauku u školi. Nije uzalud već sv. Ivan Pavao II. naglašavao u svojoj programatskoj enciklici Redemptoris missio da što više govorimo o čovjeku, zapravo više govorimo o Bogu. Stoga je čovjek i njegov život put Crkve, ali i put vjeronauka u školi.

U vremenu kulture, koja je već odavno pronašla svoj ulaz u našu svakodnevicu, a koja je obilježena tragovima postčovještva, vjeronauk u školi je pozvan trajno osluškivati i iznalaziti nove mogućnosti razgovora s djecom i mladima, sa suvremenim čovjekom. Najnoviji Direktorij za katehezu tako potvrđuje da je misaoni koncept suvremene djece i mladih drukčiji od donedavno važećeg i prihvaćenog kognitivnog razvoja čovjeka. Psiholozi razvijaju tvrdnje da djeca, koja su rođena 2011. godine te kasnije, tzv. *alfa generacija*, doživljavaju preobrazbu mentaliteta, što znanstvenike navodi na postupno tumačenje nove antropologije, koja nastaje i razvija se, očigledno ne samo unutar odgojno-obrazovnih ustanova, nego i puno šire. Mogli bismo u tom kontekstu reći da davno izražena rečenica Alberta Velikog: totus mundus theologia est homini (čitav je svijet čovjeku teologija) danas poprima neko novo značenje. Obrazovanje je, dakle, proces postajanja čovjekom. Vjeronauk je, u tom smislu, suputnik u obrazovanju, koji želi usmjeravati pogled ne samo u vrijeme postčovještva, nego daleko više želi omogućiti pogled ponad horizonta svega ljudskog.

Zahvaljujem stoga cijenjenim predavačima na prihvaćanju predavanja, koja će nam u ova dva dana otvarati nove horizonte razmišljanja, koja zahvalno želimo prihvatiti. Riječ zahvale upućujem i marljivim vjeroučiteljicama i vjeroučiteljima, koji će nas obogatiti svojim iskustvom i primjerima iz prakse, te i na taj način potvrditi važnost i značenje uloge vjeronauka u školi u cjelovitom odgoju i obrazovanju naćših učenika. Veliko hvala ide i vama, drage vjeroučiteljice i vjeroučitelji, na iskazanoj zainteresiranosti za temu ove Katehetske proljetne škole.

Konačno, zahvaljujući poštovanom kolegi Tomislavu Tomasiću, višem savjetniku za vjeronauk u Agenciji za odgoj i obrazovanje, koji je podnio veliki teret u organizaciji ove Škole, svima želim obilje plodova na ovoj Katehetskoj školi.